Geheue vir 1ste keer in seeslakke oorgeplant | Netwerk24
Geheue vir 1ste keer in seeslakke oorgeplant
Deur Elsabé Brits 16 Mei 2018 06:01
Navorsers het daarin geslaag om ’n kunsmatige geheue te skep deurdat hulle die geheue van ’n seeslak na ’n ander kon oordra.
Dit is gedoen deur ribonukleïensuur (RNS) van die een seeslak in te spuit in ’n ander, luidens die vaktydskrif eNeuro.
Prof. David Glanzman wat die studie gelei het om geheue oor te dra van een seeslak na ’n ander.Foto: Christelle Snow, UCLA
Prof. David Glanzman, ’n neurobioloog aan die Universiteit van Kalifornië in Los Angeles, wat die studie gelei het, sê dié navorsing word veral gedoen met die oog op die behandeling van Alzheimer se siekte en posttraumatiese stres.
RNS is onder meer ’n sellulêre boodskapper wat proteïene maak en die instruksies van DNS uitvoer. Dit kodeer ook die gene en reguleer verskeie prosesse in selle wat betrokke is by die ontwikkeling van siekte.
Die seeslakke is matige elektriese skokke aan die stert toegedien. Dit het tipies hul refleks verhoog om hulself te beskerm. Hulle het uiteindelik geleer hulle gaan geskok word, want later het hulle die stert weggetrek as iets daaraan geraak het.
Die RNS van die senuweestelsel van sewe seeslakke wat die skokke gekry het, en sewe slakke wat nie geskok is nie, is toe onttrek en ingespuit in onderskeidelik ’n kontrolegroep van sewe en ’n eksperimentele groep.
Geeneen van die slakke wat die RNS gekry het, is ooit geskok nie. Die groep wat ingespuit is met RNS van slakke wat geskok is, het reageer asof hulle dit wel ervaar het. Geheue kan dus nie net oorgedra word in dié diere nie, maar dit kan moontlik in senuwees soos sinapse gestoor word.
Seeslakke het 20 000 senuweeselle in hul sentrale senuweeselle en mense sowat 100 miljard.
Meer oor: Eneuro | David Glanzman | Ribonukleïensuur | Kunsmatige Geheue | Seeslakke
Ons geheue kan doen met genesing